William Caslon
William Caslon var en engelsk stempelskærer, som i 1720 grundlagde et skriftstøberi i London. Med inspiration i samtidige hollandske antikvaskrifter skar han matricer til et nyt skriftsnit, som under navnet Caslon straks fra dets fremkomst i 1726 blev en af især Storbritanniens og Amerikas populæreste trykskrifter. Støberiet blev efter hans død i 1766 videreført af sønnen med samme navn (William Caslon II (1720-1778). Efter sønnens og sønnens enkes død overgik støberiet i 1819 til nye ejere, der gennem tiden har fastholdt firmaets virksomhed inden for skriftproduktion. Skriftnavnet Caslon dækker i vore dage et stort antal globalt udbredte variantformer.